2022. aasta Põltsamaa vald.

Tunnustame noorsootöötajaid, kes on panustanud Põltsamaa valla kogukonna ja kohalike noorte arengusse.

Särav noorsootöötaja, kes on teinud Põltsamaa vallas silmapaistvat noorsootööd

**Sirje Ange**

**Põltsamaa ÜG huvijuht ja õpilasesinduse juhendaja**

Sirje on hingega kõigi oma tegemiste juures. Tal on kõikide jaoks aega ja tähelepanu, ta on hooliv ja empaatiline, suure organiseerimisvõimega ning koostöövalmis inimene.

Sirjel jätkub loomingulisust, ürituste korraldamisel kasutab põnevaid ja uuenduslikke lahendusi.

Ta aitab kaasa Põltsamaa valla ja Jõgevamaa kultuurielu korraldamisel ning on vabariigi laulu- ja tantsupidude korraldustoimkonna innustav juht.

Noorte sõnul on Sirje parim huvijuht. Ta toetab õpilasi, on pühendunud oma tööle, armastab lapsi, on alati abivalmis ja sõbralik. Ta on väga tark õpilasesinduse juhendaja ja heade ideede väljamõtleja. Sirje on aidanud õpilastel korraldada parimaid kooli üritusi ja pidusid, kõik on planeeritud ja läbimõeldud.

Sirje juurde saab alati oma murega pöörduda. Sirje on alati aktiivne ja valmis tegutsema. Ta ei ole ühtegi noorte ideed kunagi maha laitnud. Ta näitab noortele, et kõik on võimalik. Sirje teeb koolis käimise palju lõbusamaks.

**Marek Tamm**

**huviringi juhendaja, breiktantsu treener**

Marek on tegutsenud breiktantsu valdkonnas üle 15 aasta ning õpetanud noori breikima.

Ta on loonud tantsuringi Complete Crew. Mareki käe all on saanud breiktantsu õppida nii Põltsamaa, Jõgeva kui ka naabervaldade noored.

Marek on treener, kes kunagi ei jäta hätta ühtegi noort. Ta on noortele väga suureks eeskujuks oma töökuse ja sportlikkusega, oskab hästi noori suunata ja jõustada.

 Ta on loonud MTÜ Breiktantsu Kodu ning sõprade ja noorte abiga korrastanud vajalikud ruumid treeningute jaoks.

Tema eestvedamisel on toimunud erinevad suvelaagrid ning vabariiklik breiktantsuvõistlus Battle Of Complete Crew.

Mareki töö eesmärgiks on olnud noored tantsumaailmaga tänavatelt ära saada.